作者:孟翔
標題:奉和郎中游仙山四瀑布兼寄李吏部、包秘監判官
內容:昔人恣探討，飛流稱石門。安知郡城側，別有神泉源。疏鑿意大禹，勤求聞軒轅。悠悠幾千歲，翳薈群木繁。奇狀出蔽蔓，勝概畢討論。沿崖百丈落，奔注當空翻。下如散雨足，上擬屯雲根。變態凡幾處，靜神竟朝昏。渴賢寄珠玉，受馥尋蘭蓀。蘿蔦罥紫綬，巖隈駐朱轓。方思謝康樂，好事名空存。